**Vadlīnijas piesardzības pasākumiem bērnu nometņu organizētājiem**

Bērnu nometnes (turpmāk – nometne) organizē un to darbību nodrošina saskaņā ar:

* MK 01.09.2009. noteikumiem Nr.981 “Bērnu nometņu organizēšanas un darbības kārtība” (<https://likumi.lv/ta/id/197039-bernu-nometnu-organizesanas-un-darbibas-kartiba>);
* MK 28.09.2021. noteikumiem Nr.662 “Epidemioloģiskās drošības pasākumi Covid-19 infekcijas izplatības ierobežošanai” (<https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai>) (turpmāk – Noteikumi Nr.662);
* MK 09.10.2021. rīkojumu Nr. 720 “Pār ārkārtējās situācijas izsludināšanu” (turpmāk-Rīkojums);
* Vadlīnijās piesardzības pasākumiem bērnu nometņu organizētājiem noteiktajām prasībām.

Noteikumu Nr.662 4.punkts nosaka, ka, lai novērstu Covid-19 infekcijas izplatību sabiedrībā, ir ievērojami šādi pamatprincipi: informēšana, distancēšanās, higiēna un personas veselības stāvokļa uzraudzība, tai skaitā testēšana uz Covid-19.

Saskaņā ar Rīkojuma 5.38.2.apakšpunktu nometnē var piedalīties:

- darbinieki, kuriem ir vakcinācijas vai pārslimošanas sertifikāts;

- bērni no 12 gadu vecuma ar vakcinācijas vai pārslimošanas sertifikātu;

- bērni līdz 12 gadiem, kuriem pēdējo 72 stundu laikā pirms nometnes sākuma ir veikts SARS-CoV-2 vīrusa RNS noteikšanas tests siekalu paraugā, un tas ir negatīvs.

Nometnes organizatoram jānodrošina:

- nometnes reģistrēšana un saskaņošana interneta vietnē [www.nometnes.gov.lv](http://www.nometnes.gov.lv) ;

- nometnes darbinieku un dalībnieku no 12 gadu vecuma vakcinācijas vai pārslimošanas sertifikāta pārbaude, kā arī dalībnieku līdz 12 gadu vecumam SARS-CoV-2 vīrusa RNS noteikšanas testa rezultāta pārbaude;

- antigēna paštests visiem nometnes dalībniekiem un darbiniekiem nometnes darbības laikā (t.sk. nometnes darbības pirmajā dienā) atbilstoši Slimību profilakses un kontroles centra (turpmāk - SPKC) algoritmam: <https://www.spkc.gov.lv/lv/valsts-apmaksatas-covid-19-analizes>;

- nometnes darbinieku un dalībnieku instruēšana par nometnes dienas režīmu, personīgās higiēnas, dezinfekcijas līdzekļu lietošanu, uzturēšanos telpās, ēdienreižu organizēšanu, rīcību āra aktivitātēs un pārgājienos un citiem drošības pasākumiem, kā arī par sejas masku lietošanu nometnes dalībniekiem un personālam;

- dalībnieku vecāku (likumiskā pārstāvja) informēšana par nometnes noteikumiem, t.sk., par prasību veikt dalībniekam līdz 12 gadu vecumam SARS-CoV-2 vīrusa RNS noteikšanas testu, par dalībnieka atvešanu un aizvešanu no nometnes, kā arī par izņemšanu no nometnes, ja dalībniekam, atrodoties nometnē, parādās akūtas elpceļu infekcijas slimības pazīmes, vai atbilstoši kompetento iestāžu norādījumiem tiek noteikti epidemioloģiskās drošības pasākumi Covid-19 saslimšanas gadījumā;

- kontaktinformācija un saraksti par visām personām, kas atradušās nometnē;

- atbildīgā persona un procedūra rīcībai, ja nometnes dalībnieku vai personāla vidū tiek konstatēts Covid-19 saslimšanas gadījums.

**Nosacījumi epidemioloģiski drošas nometnes organizēšanai un norisei**

 1. Netiek pieļauta personu, kurām noteikta pašizolācija, mājas karantīna vai izolācija, klātbūtne nometnē.

 2. Netiek pieļauta bērnu un darbinieku ar elpceļu infekcijas slimību pazīmēm klātbūtne nometnē. Bērnu un darbinieku veselības skrīningu (temperatūras mērīšana, elpceļu saslimšanas pazīmes: klepus, iesnas, kakla sāpes), veicot vizuālu novērojumu, nodrošina nometnes organizatora norīkota persona pirmajā dienā diennakts nometnēs un dienas nometnēs – katru dienu. Nometnes dalībnieku veselības stāvokli monitorē visu nometnes norises laiku:

 2.1. ja darbiniekam, veicot darba pienākumus, parādās akūtas elpceļu infekcijas slimības pazīmes (drudzis, klepus, elpas trūkums), darbinieka pienākums pārtraukt darba pienākumu veikšanu, informēt nometnes organizatoru par situāciju un doties mājās, kā arī telefoniski sazināties ar ģimenes ārstu, lai vienotos par turpmāko ārstēšanas režīmu;

 2.2. darbinieks, kuram tiek identificētas akūtas elpceļu infekcijas slimības pazīmes (drudzis, klepus, elpas trūkums), pārtrauc darba pienākumu veikšanu un var atgriezties nometnē tikai ar ārsta norādījumu (kad ārsts ir noslēdzis darbnespējas lapu);

 2.3. nometnes organizētājs nodrošina personu, kura aizstāj 2.1.apakšpunktā minēto darbinieku;

2.4. ja bērnam, atrodoties nometnē, parādās akūtas elpceļu infekcijas slimības pazīmes (iesnas, klepus, rīkles iekaisums, paaugstināta ķermeņa temperatūra, elpošanas traucējumi):

- bērnu izolē atsevišķā telpā/ vietā, kurā nodrošina tā paša pieaugušā, kas kontaktējās ar bērnu pirms tam, klātbūtni,

- sazinās ar bērna vecākiem (likumiskie pārstāvji), kuri nekavējoties ierodas pēc bērna. Vecāki (likumiskie pārstāvji) telefoniski kontaktējas ar savu ģimenes ārstu,

- bērnam izsniedz sejas masku, ko viņš lieto, pārvietojoties uz izolācijas telpu/ vietu, ja nepieciešams doties uz koplietošanas tualetes telpu, kā arī atstājot Nometnes telpas/ teritoriju, ierodoties vecākiem (likumiskajiem pārstāvjiem);

- bērns tiks ārstēts atbilstoši veselības stāvoklim un atgriezīsies nometnē saskaņā ar ģimenes ārsta norādījumiem;

2.5. ja akūtas elpceļu infekcijas pazīmes konstatētas diviem vai vairāk bērniem un ir radušās aizdomas par grupveida saslimšanu, nometnes organizators rīkojas atbilstoši nometnes iekšējās kārtības noteikumiem un procedūrai, izolē bērnus, nodrošinot pieaugušā klātbūtni, sazinās ar bērnu vecākiem (likumiskajiem pārstāvjiem) un nodrošina informācijas sniegšanu telefoniski SPKC attiecīgās reģionālās nodaļas epidemiologam. Kontaktus saziņai skatīt šeit: <https://spkc.gov.lv/lv/kontakti/darbinieku-kontakti/>.

3. Ja tiks konstatēts Covid-19 infekcijas gadījums, kas būs saistīts ar konkrēto nometni, SPKC epidemiologi noteiks īpašus pretepidēmijas pasākumus atbilstoši konkrētajai situācijai un sniegs individuālas rekomendācijas nometnes vadībai, tai skaitā, ja būs nepieciešams, sniegs norādes par nometnes slēgšanu vai karantīnas noteikšanu.

4. Nometnes grupā ir ne vairāk kā 20 dalībnieki.

5. Nometnēs, kas tiek organizētas brīvā dabā vai atsevišķās ēkās, ir pieļaujama vairāku grupu dalība, ja tiek veikti visi nepieciešamie epidemioloģiskās drošības pasākumi un nodrošināts, ka šo grupu dalībnieki un personāls nometnes darbības laikā nesatiekas:

5.1. nometnes norise notiek tikai noteiktā teritorijā (norises vietā). Netiek rīkotas aktivitātes ārpus šīs teritorijas, izņemot gadījumus, ja nometnes dalībnieki attiecīgajā vietā ir vienīgie apmeklētāji;

5.2. nometnes dalībnieki un personāls lieto sejas maskas, izņemot bērnus līdz 7 gadu vecumam un diennakts nometnes dalībniekus vienas grupas ietvaros.

**Testēšanas organizēšana**

6. Pirms nometnes norises nometnes dalībnieki un darbinieki noslēdz līgumu ar nometnes organizētāju par dalību un darbu nometnē.

7. Bērniem līdz 12 gadiem, kuriem ir jāveic SARS-CoV-2 vīrusa RNS noteikšanas tests, to var veikt valsts apmaksātās analīžu kvotas ietvarā.

 *Testu nodošanas procesu koordinē Veselības inspekcija.*

 *Tests jānodod ne agrāk kā 72 stundas pirms plānotā nometnes sākuma.*

 *Testu var nodot vienā no trim veidiem:*

*1) pie iestādes, kurā plānota nometnes norise; nometnes organizators organizē rutīnas siekalu paraugu nodošanu epidemioloģiski drošā veidā (piesakot uz projekti@vi.gov.lv un norādot iestādes adresi, nometnes atbildīgās personas par skrīningu vārdu, uzvārdu, kontakta tālruņa numuru, e-pastu, nepieciešamo testu skaitu); Veselības inspekcija nodos pieteikumu vienai no laboratorijām. Veselības inspekcija elektroniski informēs nometnes organizatoru par piesaistīto laboratoriju, nosūtīs instrukciju siekalu testu lietošanai un laboratorijas kontaktus jautājumu precizēšanai. Laboratorija sazināsies ar atbildīgo personu, informēs par testu piegādes un paraugu nodošanas datumu un laiku, ja nepieciešams, sniegs atbildes uz jautājumiem par skrīninga procesa īstenošanu;*

*2) nodot siekalu paraugu E. Gulbja laboratorijas automātā (robotam); vismaz nedēļu pirms nometnes uzsākšanas nometnes organizators nosūta E.Gulbja laboratorijai uz adresi* *sandra@egl.lv* *dalībnieku (vārds, uzvārds, personas kods) sarakstu ar bērna vecāku mobilā telefona numuriem un e-pasta adresēm. Tad dalībnieki saņems PINK kodu un varēs saņemt stobriņu siekalu testam un pēc tam nodot paraugu robotam 72 stundas pirms plānotā nometnes sākuma;*

*3) nodot siekalu paraugu individuāli vienā no laboratorijām (MFD, BIOR, Centrālā, E.Gulbja laboratorijas), iepriekš piesakot to laboratorijai, tad saņemot laboratorijā parauga nodošanas trauciņu, un epidemioloģiski drošā veidā nododot siekalu paraugu testēšanai.*

 *Pamatojums, lai nodotu paraugu testam valsts apmaksātās kvotas ietvarā, ir līgums ar nometnes rīkotāju (bērnam) vai līgums par darbu nometnes organizēšanā (darbiniekam), kā arī līgums par dalību Jaunsardzē[[1]](#endnote-1) vai valsts aizsardzības mācības nometnē.*

*Jāņem vērā, ka testa izpildes laiks ir 72 stundas, tādējādi, lai ievērotu testa derīguma termiņu, tests jānodod 3 dienas pirms nometnes sākuma, lai saņemtu atbildi.*

*Testa rezultāts tiek nosūtīts testējamai personai elektroniski, vai (pēc ieviešanas) tiek izsniegts sertifikāts, kas apliecina testa rezultātu.*

*Nometnes organizators var saņemt statistisku pārskatu par nometnes dalībnieku un darbinieku testēšanas rezultātu.*

*Informācija par testu nodošanu E. Gulbja laboratorijas automātā un automātu atrašanās vietām:*

[*https://www.egl.lv/bezkontakta-ierice/*](https://www.egl.lv/bezkontakta-ierice/)

*Informācija par E. Gulbja laboratorijas filiālēm un darba laikiem:*

[*https://www.egl.lv/par-mums/filiales-un-darba-laiki/*](https://www.egl.lv/par-mums/filiales-un-darba-laiki/)

*Informācija par Centrālās laboratorijas filiālēm un darba laikiem:* [*https://www.laboratorija.lv/filiales.html*](https://www.laboratorija.lv/filiales.html)

*Informācija par BIOR  laboratorijas filiālēm un darba laikiem:* [*https://bior.lv/lv/kontakti/paraugu-pienemsanas-laiki*](https://bior.lv/lv/kontakti/paraugu-pienemsanas-laiki)

*Informācija par MFD  laboratorijas filiālēm un darba laikiem:* [*http://www.mfd.lv/laboratorija-darba-laiki*](http://www.mfd.lv/laboratorija-darba-laiki)

Nometnes pirmajā dienā ir jāveic obligāts antigēna paštests. Paštestus valsts apmaksātas kvotas ietvarā nodrošina:

* nometņu dalībniekiem – izglītojamajiem,
* valsts un pašvaldību organizēto nometņu darbiniekiem

Paštestus var saņemt:

* izglītības iestādē, kura organizē nometni;
* Pašvaldības Civilās aizsardzības komisijā konkrētam mērķim – nometnes rīkošanai;
* Centrālās laboratorijas filiālēs un atbalsta punktos, zvanot un piesakot pa telefonu 8330 un iesniedzot dokumentus ar personu sarakstiem, kuriem pienākas paštesti valsts apmaksātās kvotas ietvaros, paralēli nosūtot informāciju uz Veselības inspekcijas e-pastu projekti@vi.gov.lv

**Distancēšanās, sejas maskas lietošanas nosacījumi, sporta treniņu (nodarbību), mūzikas un dejas nodarbību norise**

8. Tiek nodrošināts, ka visi pasākumi notiek katrai nometnes bērnu grupai atsevišķi. Dalībnieku grupas nometnē tiek plānotas tā, lai nenotiktu kontaktēšanās/ maiņa ar citu grupu bērniem un ar citiem nometnes darbiniekiem. Aizliegta bērnu un darbinieku pārvešana uz citām nometnes grupām un grupu apvienošana, kā arī vienas nometnes maiņas laikā neuzņem jaunus dalībniekus. Vienas grupas ietvaros var neievērot 2 m distancēšanos.

9. Nometnes dalībnieki un personāls lieto sejas masku, izņemot:

9.1. dalībniekus līdz 7 gadu vecumam un diennakts nometnēs vienas grupas ietvaros;

9.2. darbiniekus diennakts nometnēs vienas grupas ietvaros, ja tiek nodrošināts viena “burbuļa” princips;

9.3. dalībniekus un darbiniekus āra nometnēs.

10. Pieaicinātie darbinieki, kas tiek piesaistīti nometnes darbībai uz noteiktu laiku, piemēram, uz atsevišķām nodarbībām, ir ar vakcinācijas vai pārslimošanas sertifikātu, un viņi lieto sejas masku.

**Sejas masku lietošana**

|  |  |  |
| --- | --- | --- |
|  | **Diennakts nometnes** | **Dienas nometnes** |
|  | Iekštelpas | Ārtelpas | Iekštelpas | Ārtelpas |
| Dalībnieki | NELIETO | LIETO, izņemot bērnus līdz 7 gadu vecumam | NELIETO  |
| Pastāvīgie nometnes darbinieki | NELIETO,izņemot gadījumos, ja dodas ārpus vienas nometnes (burbuļa) ietvariem | LIETO | NELIETO |
| Pieaicinātie nometnes darbinieki | LIETO | LIETO | NELIETO |

11. Nav pieļaujama citu, ar nometni nesaistītu personu, tajā skaitā vecāku (likumisko pārstāvju), klātbūtne, izņemot kontrolējošo iestāžu darbiniekus, kas veic savus amata pienākumus.

12. Organizējot bērnu dienas režīmu, priekšroka tiem pasākumiem, kur iespējams distancēties, un pasākumiem ārpus telpām.

13. Diennakts nometnēs (sporta, mūzikas un dejas nometnēs) ir atļauta sporta treniņu (nodarbību), mūzikas un dejas nodarbību norise iekštelpās nometnes grupas ietvaros.

14. Dienas nometnēs iekštelpās, telpā atrodoties ne vairāk kā 20 dalībniekiem un nodrošinot vienai personai ne mazāk kā 3 m2 no pieejamās platības uz personu, var notikt dažādas aktivitātes un nodarbības.

15. Ēdināšanu organizē katrai nometnes bērnu grupai atsevišķi, ēdināšanas pakalpojuma sniedzēji nekontaktējas ar dalībniekiem.

16. Vienā autobusā var braukt vienas nometnes grupas dalībnieki.

**Bērnu un darbinieku personīgās higiēnas un profilakses pasākumi**

17. Bieži un rūpīgi mazgāt rokas ar siltu ūdeni un ziepēm, īpaši pirms ēšanas, pēc tualetes apmeklējuma, pēc pastaigām, kā arī aktivitātēm gan ārā, gan telpās. Roku nosusināšanai izmantot vienreizējās lietošanas papīra dvieļus. Ja nav iespējams mazgāt rokas, dezinficēt ar spirtu saturošiem roku dezinfekcijas līdzekļiem. Atcerēties, ka skārienjūtīgas ierīces, piemēram, tālruņu virsmas var būt piesārņotas ar vīrusiem un baktērijām, tādēļ tās regulāri tīrīt, izmantojot spirtu saturošus dezinfekcijas līdzekļus. Nepieskarties sejai (acīm, degunam un mutei) ar nemazgātām rokām. Roku mazgāšanu veikt vismaz 20 sekundes.

18. Mācīt bērnus par pareizu roku mazgāšanu, vadoties pēc SPKC mājaslapā publicētiem ieteikumiem:

<https://spkc.gov.lv/lv/profesionali/ieteikumi-skolam-un-bernudarzi/get/nid/19> un <https://spkc.gov.lv/lv/aktualitates/get/nid/12>

19. Darbinieku roku dezinfekcijai pieejamā vietā izvietot 70% spirtu saturošus roku dezinfekcijas līdzekļus.

20. Darbiniekiem nometnē izmantot maiņas apģērbu, t.i., viņi nometnē neuzturas ar tām pašām drēbēm, ar kurām atnāk no mājām.

21. Nodrošināt drošu visu izlietoto individuālo aizsardzības līdzekļu savākšanu, šim mērķim izmantojot speciāli marķētus dubultus atkritumu maisus, kurus ievietot konteinerā, kas paredzēts nešķirotiem atkritumiem. Tos nedrīkst atstāt pie konteinera vai ievietot dalītās vākšanas konteinerā.

22. **Gan dienas, gan diennakts** nometnes dalībnieki **ne ātrāk kā 7 dienas** pirms nometnes darbības sākuma **saņem ģimenes ārsta izziņu,** kurā apliecināts, ka bērnam nav infekcijas slimību pazīmes un viņš nav bijis kontaktā ar Covid-19 saslimušajiem vai to kontaktpersonām.

*(Izsniedzot izziņu, ārstniecības persona novērtē, vai SPKC bērnu ir vai nav noteicis kā Covid-19 pacienta kontaktpersonu, vai bērnam nav laboratoriski apstiprināta Covid-19 diagnoze, vai arī bērnam nav Covid-19 saslimšanas pazīmes. Tāpat arī novērtē vispārējo veselības stāvokli un apzina, vai bērnam pastāv kādi veselības riski saistībā ar uzturēšanos Nometnē. Izziņā ārsts norāda to, ka bērns drīkst vai nedrīkst apmeklēt Nometni, ir vai nav kādi ierobežojumi, piemēram, attiecībā uz sporta nodarbībām, diētu, alergēniem utml.)*

**Telpu un aprīkojuma uzkopšanas pasākumi**

23. Biežāk lietotās virsmas un priekšmetus dezinficēt, izmantojot 70% spirtu saturošus dezinfekcijas līdzekļus, piemēram, skārienjutīgās ierīces, galda virsmas, durvju rokturus, krēsla atbalsta virsmas, ūdens krānus.

24. Rūpīgi izvērtēt koplietošanas priekšmetus un izņemt no aprites to, ko nevar katru dienu pienācīgi mazgāt ar tīrīšanas līdzekļiem un, ja nepieciešams, dezinficēt.

25. Regulāri vēdināt telpas vai nodrošināt labu mehānisko ventilāciju (pārliecinoties par to funkcionalitāti).

26. Regulāri veikt telpu uzkopšanu. Telpu mitro uzkopšanu veikt vismaz divas reizes dienā. Tualetes telpu mitro uzkopšanu veikt vismaz reizi 3 stundās.

27. Detalizēta informācija par telpu tīrīšanu un dezinfekciju pieejama SPKC mājaslapā: <https://spkc.gov.lv/lv/tavai-veselibai/aktualitate-par-jauno-koronavi/tirisana-un-dezinfekcija/>

**Papildu drošības nosacījumi telšu nometņu organizēšanai**

28. Dalībnieki guļ savās individuālajās vai armijas tipa teltīs.

29. Nometnes laikā pieejams dezinfekcijas līdzeklis tualetes apmeklēšanas vietās, ēdināšanas zonā, kā arī nodarbību norises vietās brīvai lietošanai, to izmanto, ja nav iespējams nomazgāt rokas ar ūdeni un ziepēm.

30. Pastiprināta dezinfekcijas kontrole nometnes norises laikā, dezinficējot virsmas, kurām pieskaras liels personu skaits.

31. Parādoties kādam no saslimstības simptomiem, nometnē ir speciāli ierīkota vieta (atsevišķa telts), kur izolēt dalībnieku vai darbinieku, kurš pēc iespējas ātrāk atstāj nometni un dodas uz dzīvesvietu, lietojot sejas masku, ar privāto transportu un sazinās ar ģimenes ārstu.

32. Nometnes darbiniekiem ir pieejamas sejas maskas, cimdi, kurus lieto tikai atsevišķos gadījumos, ja paredzama īslaicīga saskare ar inficētu virsmu u.c. drošības līdzekļi.

33. Vēlams izvairīties no aktivitātēm, kuras prasa ciešu kontaktu.

34. Katru dienu vēdināt teltis, guļammaisus. Pirms dalībnieks dodas teltī, tai jābūt izvēdinātai.

35. Dezinficēt vairākas reizes dienā visiem pieejamu ekipējumu, ēdināšanas un tualetes vietas.

36. Vienas grupas ietvaros var kopīgi gatavot ēst. Var būt viena ēdiena izdales vieta, bet katra grupa to apmeklē atsevišķos laikos.

1. Ministru Kabineta Noteikumu Nr. 981 131 pants nosaka, ka nometnē var piedalīties ar JC līgumu [↑](#endnote-ref-1)